GLOW ทุ่มงบ 5 พันลบ. ผุดโรงไฟฟ้า SPP ในปี 61-64-รุกพลังงานทดแทน
GLOW ทุ่มงบ 5 พันลบ. ผุดโรงไฟฟ้า SPP ในปี 61-64 เพื่อทดแทนโรงไฟฟ้าเดิมที่จะหมดสัญญา พร้อมรุกลงทุนธุรกิจพลังงานทดแทนเต็มสูบ
14 มิ.ย. 2559

บริษัท โกลว์ พลังงาน จำกัด (มหาชน) หรือ GLOW เปิดเผยว่า บริษัทเตรียมแผนลงทุนราว 3-5 พันล้านบาท ในช่วงปี 61-64 เพื่อรองรับการสร้างโรงไฟฟ้าเอกชนขนาดเล็ก (SPP) ทดแทนโรงไฟฟ้าเดิมที่หมดสัญญาขายไฟฟ้าให้กับการไฟฟ้าฝ่ายผลิตแห่งประเทศไทย หรือ กฟผ.จำนวน 4 สัญญาในช่วงเวลาดังกล่าว จากทั้งหมด 7 สัญญา คิดเป็นปริมาณขายไฟฟ้ารวม 500 MW ที่จะหมดอายุในช่วงปี 60-68
ทั้งนี้แม้โรงไฟฟ้าที่จะสร้างทดแทนโรงเดิมนั้นจะมีปริมาณขายไฟฟ้าให้ กฟผ.ลดลงจากเดิมตามนโยบายของรัฐบาล ซึ่งทำให้รายได้การขายไฟฟ้าให้กับ กฟผ.ลดลง แต่ก็เชื่อว่าจะยังสามารถรักษากำไรของกลุ่มลูกค้าอุตสาหกรรมอยู่ได้แม้ภาพรวมลูกค้าอุตสาหกรรมจะเติบโตไม่มากในช่วงสั้นก็ตาม
ขณะเดียวกันบริษัทพร้อมมองโอกาสการเข้าลงทุนในธุรกิจพลังงานทดแทน และการเข้าซื้อกิจการโรงไฟฟ้าขนาดเล็กในประเทศ ส่วนการลงทุนในต่างประเทศนั้นอาจจะยังไม่เห็นเพิ่มในช่วงระยะสั้น 1-2 ปีข้างหน้านี้